Formanden for partiet Nye Borgerlige, Pernille Vermund, skal vidne i sagen mod mureren Claus "Moffe" Nielsen, der sammen med sin hustru og tre andre medhjælpere er tiltalt for at have solgt store mængder ulovligt cannabisolie.

Det har Retten i Holbæk netop besluttet på førstedagen i sagen.

Pernille Vermund har tidligere stået frem og fortalt, at hun har købt cannabisolie til sin syge mor.

Flere andre personer, der har købt cannabisolie af Claus "Moffe Nielsen", skal også afgive deres forklaring i vidneskranken.

Udover brugere af cannabisolien, skal også speciallæge i smertebehandling, Tina Horsted, der tilbyder medicinsk cannabis lovligt til patienter, vidne i retssagen.

Der har ellers været uenighed om, hvorvidt disse vidner har relevans for retssagen eller ej.

Forsvareren for Claus "Moffe" Nielsen, Erbil Kaya, har argumenteret for, at brugerne af cannabisolie skal høres.

Det har anklageren i sagen, Lise Frandsen, protesteret over.

Hun mente, at der var tale om overflødig bevisførelse, og speciallægens forklaring ville være for politisk. I stedet ønskede hun kun at høre vidner fra Lægemiddelstyrelsen og Retskemisk Institut ved Københavns Universitet.

Hovedpersonen selv, den tiltalte Claus "Moffe" Nielsen afgiver netop nu selv forklaring i sagen.

Han sidder i midten af lokalet iført en grå sweater og lyse jeans og svarer beredvilligt på anklagerens spørgsmål om hans produktion af cannabisolie og chokoladeknapper med det aktive stof thc.

Han erkender langt hen ad vejen at have købt store mængder marihuana og produceret cannabisolie til folk, men afviser at have overtrådt narkotikalovgivningen, da formålet har været fremstilling af medicinsk cannabis.